Versindaba » Blog Archive » Daniel Hugo: N.P. Van Wyk Louw en die geestige vers in “Tristia”
Thursday, December 1st, 2011 | Artikels, essays, e.a..
10 Kommentare op “Daniel Hugo: N.P. Van Wyk Louw en die geestige vers in “Tristia””
Daniel, Auden se opmerking kom uit een van sy mooiste verse “The truest poetry is the most feigning”. Ek sit dit hieronder vir jou plesier. Ongelukkig sal al die kursiverings (wat belangrik is) verlore gaan, maar jy kan dit maklik in jou Auden naslaan. Hy het ook iets anders gesê, ek dink in een van sy lesings, wat my altyd bygbly het, & dit kom neer op: Oppas vir die minnedigter, want hy het die poësie liewer as vir jou.
Wat Jaap se vers ‘ Elisie’ aanbetref (ek weet jy is skepties oor my gay lesing daarvan) net nog dit: ek meen die titel kan ook gelees word as sinspeling op die verkleinings- of vertederingsvorm van die vrouenaam Elise, nl Elise’ie.
Johann, wil jy nie jou gay-lesing hier uiteensit nie? Ek is skepties maar oortuigbaar!
Daniel, dankie dat jy jou lesing hier geplaas het. Is juis weer besig om VWLouw se gedigte te lees. Sal dadelik Trista uit die rak gaan haal.
Daniel, daarvoor sal mens die kodes regdeur die bundel moet navolg, net soos “Duisend dogtertjies het ek” nie heeltemal verstaanbaar is sonder om Louw se komplekse siening van vrou/meisie, of die begrippe eenvoud/duisendvoud na te gaan nie. So sal die “suiwer wiskunde” van die “honderd duisend haardjies” nie sin maak sonder om die kodes van eenvoudig/kompleks & -voud/fout etc. eers te verstaan soos dit in die res van die bundel/oeuvre betekenis verkry nie.
Om my siening van Jaap se vers geloofwaardig te maak, sal ek eers moet wys hoe die kodes deur die bundel voorberei word, hoe die kodes verhul word. En dis heelwat werk. Maar dis ‘n goeie idee vir ‘n blog & as ek dit doen & op my blog sit, sal ek jou laat weet.
Daar is ook ‘n gay lesing moontlik van Louw se “Paniese angs” waaroor ek graag wil skryf, maar ek wil nou nie soos een van daardie moffies klink wat deur die lys van beroemdes in die wêreldgeskiedenis gaan & kyk wie ek vir “ons” kan toe-eien nie. Waaroor ek dit eintlik het, & iets wat álle digters verstaan & mee worstel, is die glibberigheid van taal & betekenis. Hoe taal onder ons penne se gegirts bly splits & splyt in nóg & ánder & méér sin & sinne, is iets wat baie aanskoulik gemaak is in Afrikaans deur Louw & Steyn. In Engels sou jy kon kyk na bv Hopkins om dieselfde dinge te sien gebeur. G’n wonder dat Louw & Cussons hulle so aangetrokke gevoel het tot Hopkins nie. En daar is sulke digters in elke liewe taal & kultuur, wat in hulle werk méér & duideliker as ander digters hierdie oneindige spel & uitstel van betekenaars & die onsegbaarheid van die eenvoudigste segging of sê-ding, of benoeming van ‘n ding, uitwerk. Dalk is taal nóg ons spesie se grootste prestasie.
Maar dit klink na ‘n gesprek met ‘n bier om ‘n braaivleisvuur, ‘n verwonder & raai oor verse, digters & woorde wat praai oor tyd & baai.
Dankie van my kant af ook Daniel, ek het al gewonder oor daai dogtertjiegedig.
Dankie, Johann, ek hoop van harte jy kom by Louw (en Steyn) uit op jou webblad. Ek het jou nie verniet ‘n Louw-kenner in die lesing genoem nie. Dit is ook goed dat jy Opperman se “periodieke praai van die potjieriet” in jou rymende slotsin betrek. D.J. Opperman het ook ‘n aantal vernufsverse geskryf, maar dan nie onder die invloed van “Tristia” nie.
En ek teken weer beswaar aan: ek is maar ‘n prutselaar as dit by Louw kom, ‘n liefhebber. Ek kon nie praai weerstaan nie & het gewonder hoeveel behalwe jy ken DJO goed genoeg om dit te registreer.
besondere boeiende artikel-gedenklesing en gesprek, dankie!
Beste Dr Hugo
Ek het ’n rukkie gelede my hand aan ’n vertaling van die “Dogtertjies” in Duits gewaag. Ek het gedink so ’n vertaling is in beginsel moontlik aangesien die homofonie in Duits amper so goed werk as in Afrikaans. Laasweek het ek die vertaling vir publikasie weggestuur, letterlik ’n paar uur voor ek u artikel op Versindaba gesien het. Nou ja, ek dink ek het die meeste homofone darem gesnap:
1.1 hellebärdchen (verkleinvorm van Duits „Hellebarde“ = Afrikaans „hellebaard“)
1.2 helle bärtchen (verkleinvorm van Duits „Bart“ = Afrikaans „baard“)
2.1 nädelchen (verkleinvorm van Duits „Nadel“ = Afrikaans „naald“)
2.2 näbelchen (verkleinvorm van Duits „Nabel“= Afrikaans „nael“ = belly button)
2.3 nägelchen (verkleinvorm van Duits „Nagel“= Afrikaans „nael“ soos in „vingernael“ maar ook „spyker“?)
3.1 herdchen (verkleinvorm van Duits „Herd“= Afrikaans „haard“)
3.2 härchen (verkleinvorm van Duits „Haar“= Afrikaans „haar“)
3.3 herzchen (verkleinvorm van Duits „Herz“= Afrikaans „hart“)
2.3 en 3.3 het u nie genoem nie, maar as ’n mens eers begin … . Van die „sybroek / sy broek“ was ek nie bewus nie, maar dit werk (amper) ook in Duits: „in seidenhose / in seiner hose“